b'\n_START_ARTICLE_\nSuper 8\n_START_PARAGRAPH_\nSuper 8 on elokuvaamiseen tarkoitettu kaitafilmiformaatti. Formaatin kehitti Kodak 1960-luvun alussa, ja se julkaistiin vuonna 1965._NEWLINE_Super 8 -formaatin erikoisuutena useimpiin muihin filmiformaatteihin verrattuna on sen lataamisen helppous: filmi on esiasennettu mustaan, valotiiviiseen kasettiin, jolloin filmi\xc3\xa4 ei tarvitse pujottaa kameran sis\xc3\xa4\xc3\xa4n, vaan sen voi asettaa helposti paikalleen videokasetin tavoin. Kasetti sis\xc3\xa4lt\xc3\xa4\xc3\xa4 my\xc3\xb6s tiedon k\xc3\xa4ytett\xc3\xa4v\xc3\xa4n filmin herkkyydest\xc3\xa4, jolloin useimpia kameroita k\xc3\xa4ytett\xc3\xa4ess\xc3\xa4 filmin valottaminen on l\xc3\xa4hestulkoon automatisoitu. Yhdess\xc3\xa4 kasetissa on noin 15 metri\xc3\xa4 filmi\xc3\xa4, jolla voi kuvata hieman yli kolme minuuttia perusnopeudella (18 kuvaruutua/s). Aiemmin saatavilla on ollut my\xc3\xb6s 60 metrin kasetteja. _NEWLINE_Alun perin Super 8 -filmit ja -kamerat tarkoitettiin mykk\xc3\xa4kuvaamiseen, mutta vuonna 1973 markkinoille tuli my\xc3\xb6s \xc3\xa4\xc3\xa4nikasetteja, joilla oli magneetti\xc3\xa4\xc3\xa4niraidat. \xc3\x84\xc3\xa4nikasetit olivat tavallisia hieman suurempia, ja ne vaativat \xc3\xa4\xc3\xa4nikuvaukseen tarkoitetun Super 8 -kameran, jotka ovat tosin yhteensopivia my\xc3\xb6s mykk\xc3\xa4kasettien kanssa. Kodak lopetti \xc3\xa4\xc3\xa4niraidallisten kasettien valmistuksen vuonna 1997._NEWLINE_Super 8 oli kaitafilmaamisen huippuaikana suosituin kaitafilmiformaatti l\xc3\xa4nsimaissa; Japanissa k\xc3\xa4yt\xc3\xb6ss\xc3\xa4 oli Fujin Single-8. Kodak (ja muutamat pienemm\xc3\xa4t filmivalmistajat) valmistaa filmi\xc3\xa4 Super 8 -formaatissa yh\xc3\xa4, ja tarjoaa jopa ammattimaisia negatiivifilmilaatuja. Formaattia k\xc3\xa4ytt\xc3\xa4v\xc3\xa4t nyky\xc3\xa4\xc3\xa4n l\xc3\xa4hinn\xc3\xa4 vakavat harrastajat ja elokuvaopiskelijat. Ammattilaiset k\xc3\xa4ytt\xc3\xa4v\xc3\xa4t sit\xc3\xa4 yh\xc3\xa4 joskus musiikkivideoissa ja televisiomainoksissa, jos halutaan saavuttaa elegantisti huonolaatuinen, rakeinen kuvanlaatu. Pitkien elokuvien tuotannossa esimerkiksi Oliver Stone ja Jim Jarmusch ovat k\xc3\xa4ytt\xc3\xa4neet Super 8 -formaattia muiden formaattien rinnalla, ja muun muassa brittil\xc3\xa4inen Derek Jarman on kuvannut sill\xc3\xa4 kokonaisia elokuvia.'